**Lisa**

**MEMORANDUM**

Memorandum reguleerib isesõitvate veesõidukite kasutamist Transpordiameti (edaspidi amet) poolt kooskõlastatud aladel.

Meresõiduohutuse seaduses § 2 p 26 on reguleeritud eripiirkond kui piiritletud veeala, mis on määratud mingiks tegevuseks või kus rakendatakse piiranguid või keelustatakse teatud tegevus.

Isesõitva veesõiduki toimingute ala mõistetakse kui eripiirkonda, kus saab teostada toiminguid seni, kuni see on kehtivate regulatsioonide või ameti poolt väljastatud kehtivate lubade ja nendes toodud tingimuste piires. Ühtegi toimingut, mis oleks vastuolus kehtivate regulatsioonide või nõuetega, ei tehta.

Ametit tuleb teavitada planeeritavatest toimingutest loa saamiseks vastavalt Meresõiduohutuse seadusele . Sealhulgas tuleb edastada alljärgnev info:

* toimingute geograafiline piirkond,
* toimingute ajavahemik ,
* isesõitva veesõiduki omaniku nimi ja kontaktandmed,
* toimingute eest vastutava isiku (edaspidi vastutav isik) nimi ja kontaktandmed,
* isesõitva veesõiduki tehniline kirjeldus, sealhulgas juhtimise distantsilt ülevõtmise tehniline lahendus.

Amet kooskõlastab e-kirja teel toimingute aja ja piirkonna ning annab vajadusel välja navigatsioonihoiatused. Ametil on õigus keelduda toimingute kooskõlastamisest või vajadusel tühistada juba kooskõlastatud toimingud juhul kui need ei vasta memorandumis või kooskõlastuses kirjeldatud tingimustele.

Tehnilised nõuded ja haldusprotseduurid isesõitva veesõiduki toiminguteks selleks määratud aladel sätestatakse käesolevas memorandumis ja need kinnitatakse ühekordselt toimingute loaga, mille allkirjastab amet.

* toimingute korraldamisel tuleb järgida rahvusvahelise laevakokkupõrgete vältimise eeskirja konventsiooni (COLREG) reegleid.
* Iga toimingu puhul tuleb hinnata meresõidu- ja navigatsiooniohutust.
* Meeskondade, laevade ja keskkonnaohutus peavad olema tagatud ning kooskõlas kehtivate regulatsioonide ja nõuetega.
* Toimingud peavad vastama heale merepraktikale ja laevade opereerimise tingimustele.
* Kui on vaja toimingute tegemiseks kõrvale kalduda levinud meresõidupraktikatest, siis tuleb see eraldi kooskõlastada Transpordiametiga.
* Vastutav isik tuleb eelnevalt määrata.
* Vastutaval isikul peavad olema volitused toimingute tühistamiseks.
* Toimingutele peab olema kaasatud merendust ja navigatsiooni tundev spetsialist, kellel on kehtiv raadioside operaatori tunnistus. Toimingute ajal, kui need toimuvad laevaliikluse korraldamise süsteemi (VTS/GOFREP) tööpiirkonnas, peab eelnimetatud spetsialist pidama raadiovahti laevaliiklusteeninduse (VTS) töökanalil VHF 13 või 61 vastavalt toimingute alale, et võimaldada infovahetust ameti laevaliikluse juhtimise osakonna laevaliiklusejuhiga
* VTS/GOFREP tööpiirkonnas tuleb toimingute täpne algus ja lõpp operatiivselt kooskõlastada laevaliiklusjuhiga VTS töökanalil või tel 620 5770. Lisaks tuleb toimingute algusest teavitada laevaliiklusjuhti vähemalt kaks tundi enne toimingute tegelikku algust.
* Isesõitvat veesõidukit peab toimingute perioodil pidevalt jälgima.
* Veeliikluse ohutus toimingute alas tuleb tagada vastutava isiku poolt.
* Juhul, kui toimingute kestvuses, asukohas või muudes veeliiklust puudutavates tingimustes toimub muudatusi, tuleb nendest kohe teavitada Transpordiametit e-posti aadressil navinfo@transpordiamet.ee.
* Autonoomsete lahenduste korral peab olema võimalik võtta isesõitva veesõiduki juhtimine üle distantsilt.
* Isesõitvate/ kaugjuhitavate lahenduste puhul peavad olema rakendatud lahendused, mis tagavad, et juhtimise ja/või signaali kadumine ei ohustataks teisi veesõidukeid.
* Isesõitev veesõiduk peab olema varustatud navigatsioonituledega, piiratud manööverdamisvõime tähistusega (tulede ja märkidega), radarreflektoriga, AIS seadmega ja lisaks muude vajalike seadmetega vastavalt riskihindamisele.
* Toimingute piirkonnas peab olema tagatud mereside teiste (väike)laevade hoiatamiseks.
* Vastutav isik peab taasesitamist võimaldavat arvestust manöövrite ja asjaolude üle, mil ohutuse taastamiseks oli vaja inimeste sekkumist ning vajadusel esitama selle kirjalikult Transpordiametile.
* Vastutav isik vastutab enda varale ja kõikidele kolmandatele osapooltele tekitatud kahjude eest.

Transpordiamet Tartu Ülikool

Reg.kood: 70001490 Reg.kood: 74001073

Valge 4 Ülikooli 18 11413 Tallinn 50090 Tallinn

 (allkirjastatud digitaalselt) (allkirjastatud digitaalselt) Jan Jaanson

 Laevandusosakonna juhataja

 Transpordiamet